Serdozgerîya Komare ya Anqara çarçewa 'tehqîqatê Kobanê' de vera îdarekar û parlamenteranê verênan ê HDPyî operasyonî dabi destpêkerdene û 20 sîyasetmedarî 25ê êlule de ameybî destbendkerdene. Endamê Heyetê Îmraliyî Sirri Sureyya Onder, Gulfer Akkaya û Altan Tan bi şertê kontrolê edlîyî ameyî veradayene la Hemşaredarê Qersî Ayhan Bîlgen, wekîlê verênî Ayla Akat Ata, Emîne Ayna û Nazmî Gur zî tede 17 sîyasetmedarî ameyî tepiştene.
Hemsereka Komeleya Heqanê Merdiman (ÎHD) Erene Keskîn operasyonê vera HDPyî ANFyî rê ercnayî.
Keskîne ard ziwan ke Tirkîya de sîstemê hukmkerdişî hetê îqtîdarî ra yeno îdarekerdene û vat: ''Hukmkerdiş hînî destê îqtîdarî de yo. Merdimî nêeşkenê qala huqûqî bikero. Dewlete krîteranê huqûqî yê neteweyî û mîyanneteweyî pêro binpay kena.Yeno waştene ke HDP mîyanê sîstemê îtîhatçîyan, kemalîst û îslamîstan de bêro xeniqnayane. HDP do weçînayîşan de bino mefte. Nê operasyonî zî sena naye yenê kerdene. Hînî têna nîjadperest û şovenîstî raya xo danê AKP. Goreyê mi vera Erdoganî de keso tewr bihêzêr Selahattîn Demîrtaş o. Bi nê operasyonan yeno waştene ke HDP qels bibo. Hînî ma pê huqûqî bawer nêkenê.''
Keskîne da zanayene ke Tirkîya de meseleya muxalefetî esta û vat: ''Dewlete xora heman dewlet a. Na meseleya dewlete nê meseleya mexalefetî ya. Heta ke muxalefet bihêz nêbo ma nêeşkenê nê sîstemî ra vejîyê. Mabênê operasyonanê vera HDPyî û huqûqî de eleqeyêk çin o û îfade kerd ke vera neheqîye ganî her kes hetê HDPyî de ca bigêro.''
